รัฐบาลไทย-ข่าวทำเนียบรัฐบาล-สวัสดีปีใหม่ 2560 จากใจรัฐมนตรี ศธ.
วันพุธที่ 4 มกราคม 2560
สวัสดีปีใหม่ 2560 จากใจรัฐมนตรี ศธ.
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย พล.อ.สุรเชษฐ์ ชัยวงศ์ และ ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ร่วมพิธีทําบุญตักบาตรพระสงฆ์ 89 รูป เนื่องในโอกาสวันขึ้นปีใหม่ 2560
นพ.ธีระเกียรติ เจริญเศรษฐศิลป์รมว.ศึกษาธิการกล่าวอวยพรในโอกาสวันขึ้นปีใหม่ว่า อันที่จริงแล้ววันขึ้นปีใหม่เป็นอีกวันหนึ่งที่ไม่ต่างจากวันธรรมดา โดยการให้พรนั้นเปรียบเสมือนการเตือนตนเอง การให้พรที่สําคัญที่สุด จึงควรมาจากความคิดของเรา อีกทั้งเราก็มีโอกาสให้พรตัวเองทุกวัน หากเราซื่อสัตย์กับตนเอง
นอกจากนี้ เราต้องฝึกฝนสิ่งต่าง ๆ จนเป็นนิสัย ดังเช่นที่พระบาทสมเด็จพระปรมินทรมหาภูมิพลอดุลยเดช ทรงตรัสว่า "คุณธรรมทั้งหมด ทุกอย่างเกิดจากการฝึกอบรมจนเป็นนิสัย"ซึ่งสอดคล้องกับสิ่งที่อริสโตเติล นักปรัชญากรีกโบราณกล่าวไว้ว่า"หากเราต้องการความกล้าหาญ ให้ฝึกความกล้าหาญจนเป็นนิสัย"หรือ"หากเราต้องการพูดความจริง ก็ต้องฝึกพูดความจริงจนเป็นนิสัย"นั่นคือเมื่อต้องการทําอะไร ก็ต้องฝึกสิ่งนั้นจนเป็นนิสัย โดยเริ่มต้นจากการคิดเรื่องดี ๆ จนเป็นนิสัยอย่าคิดว่าพอถึงเวลาจะทําดีได้เอง เพราะเราสามารถให้พรตนเองได้ทุกวัน ด้วยการคิดดี
อีกทั้งในวันที่ได้เข้าเฝ้าทูลละอองธุลีพระบาทสมเด็จพระเจ้าอยู่หัวมหาวชิราลงกรณ บดินทรเทพยวรางกูรเพื่อถวายสัตย์ปฏิญาณตนก่อนเข้ารับหน้าที่รัฐมนตรีนั้น พระองค์ทรงพระราชทานพรให้ผู้บริหารทุกคนสืบสานพระราชปณิธานของพระบาทสมเด็จพระปรมินทรมหาภูมิพลอดุลยเดช มาขับเคลื่อนงานให้เกิดเป็นรูปธรรม เพราะพระราชปณิธานของพระองค์ท่านถือเป็นพรอันสูงสุด
สุดท้ายนี้ ขอให้ทุกคนตระหนักในหน้าที่ของตนเอง พร้อมทั้งรู้ตัวเองเสมอว่าต้องทําอะไร มีงานอะไรที่จะต้องทํา เพื่อสืบสานพระราชปณิธานของพระบาทสมเด็จพระปรมินทรมหาภูมิพลอดุลยเดช ต่อไป
พล.อ.สุรเชษฐ์ ชัยวงศ์ รมช.ศึกษาธิการกล่าวว่า วันขึ้นปีใหม่ พ.ศ.2560 นี้ ถือเป็นโอกาสดีที่เราทุกคนจะได้ทบทวนว่า การทํางานที่ผ่านมามีสิ่งใดที่ควรปรับปรุงหรือพัฒนาให้ดีขึ้น ซึ่งจากการที่ได้ดํารงตําแหน่งรัฐมนตรีช่วยว่าการศึกษาธิการ และได้ร่วมงานกับทุกท่านมาตลอดระยะเวลา 2 ปีกว่า ก็มีทรรศนะส่วนตัวว่ากระทรวงศึกษาธิการมีพัฒนาการในทางที่ดีขึ้นในภาพรวม เมื่อเทียบกับปัญหาที่ลดลง และมีสิ่งที่ริเริ่ม สร้างสรรค์ พร้อมทั้งดําเนินการไปข้างหน้าจํานวนมากขึ้น ซึ่งนี่ไม่ใช่คําชมที่กล่าวยกยอกันเพราะเป็นวันขึ้นปีใหม่ แต่เป็นความรู้สึกที่รู้สึกแบบนั้นจริง ๆ และจะพัฒนาดีขึ้นมากหรือน้อยเพียงใดก็แล้วแต่คนคิด
อย่างไรก็ตาม สิ่งเหล่านี้ทําให้เกิดการทบทวนว่าเราจะสามารถดําเนินการสิ่งใดให้ดีขึ้นได้โดยหวังเป็นอย่างยิ่งว่าภายใต้การนําของ รมว.ศึกษาธิการ ในปี 2560 นี้ จะเป็น "มิติใหม่การศึกษา เดินหน้าประเทศไทย"สิ่งที่เป็นความตั้งใจ ความรับผิดชอบ และบทบาทหน้าที่ของเรา ขอให้พัฒนาให้มีความก้าวหน้ายิ่งขึ้นไป เพื่อทําให้การศึกษาของชาติเป็นพื้นฐานสําคัญของประเทศชาติได้ต่อไปอย่างที่เรามุ่งหวัง
สิ่งใดที่เป็นความมุ่งหวังและตั้งใจของทุกท่าน ขออาราธนาคุณพระศรีรัตนตรัย สิ่งศักดิ์สิทธิ์ทั้งหลายในสากลโลก และคุณงามความดีที่ทุกท่านได้ประพฤติปฏิบัติ ส่งผลเป็นพลังให้ทุกท่านมีความสุข เจริญรุ่งเรือง คิดสิ่งใดสมความปรารถนา ปราศจากทุกข์โศก โรคภัย เจริญด้วยอายุ วรรณะ สุขะ พละ มีความประสงค์สิ่งใดขอให้สมความปรารถนาทุกประการ
ม.ล.ปนัดดา ดิศกุล รมช.ศึกษาธิการกล่าวว่า ขอส่งความสุขปีใหม่ 2560 "รู้รักสามัคคี เราพี่น้องไทย ลูกหลานเยาวชนเดินทางปลอดภัย คุณพ่อคุณแม่ ครูอาจารย์รอคอยทุกท่านอยู่ กําลังใจมอบให้แก่กันตลอดมาตลอดไป สวัสดีปีใหม่ 2560"พร้อมการ์ดอวยพรปีใหม่ด้วยว่า"Holding hands is a promise to one another that you don't have to face the world alone"หรือ"สวัสดีปีใหม่ 2017 การจับมือกัน เป็นเหมือนดั่งคําสัญญาว่าคุณจะไม่ต้องเผชิญกับเรื่องใด ๆ ก็ตามเพียงลําพัง"